ÉRZÉKENY TÉMÁK

A vers közös olvasása előtt győződjünk meg róla, hogy pontos ismereteink vannak a foglalkozáson résztvevő gyerekekről. Ha viszonylag friss halálesetről van tudomásunk, gondoljuk át, hogy segíti-e a gyászoló gyereket, ha megnyílhat a társai előtt vagy ezzel csak fájdalmat okozunk.

A terem átalakításával (pl. székek körbe rendezése vagy párnákra ülés, teafőzés, gyertyagyújtás) és nyitókörrel (ahol mindenki elmondhatja, hogy érzi most magát) teremtsünk biztonságos teret.

Ha a foglalkozásvezető megfelelőnek érzi a hangulatot, olvassa fel a verset vagy hallgassuk meg közösen a honlapon elérhető hangos anyagot. Ez a vers témája miatt nem alkalmas az olvasás gyakorlására, tehát ne adjuk feladatként olyan gyereknek, aki döcögősen olvas.

A vers olvasása után kezdeményezzünk beszélgetést, adjunk lehetőséget, hogy a gyerekek megosszák saját gyászélményeiket. Lehetőség szerint ne körbe adjuk a szót, hanem valamilyen jelképes tárgy átadásával adják át egymásnak a szót azok, akik szívesen beszélnek. Senkit ne kényszerítsünk, hogy megszólaljon.

Előfordulhat, hogy lesz gyerek, aki a háziállata elvesztését osztja meg velünk, de ezt kezeljük éppolyan nagy veszteségként, mint ha a családtagja halt volna meg.

Beszélgessünk a szóhasználatról is: a szeretett háziállatról nem mondjuk, hogy „megdöglött”, hanem hogy „elpusztult”. Az emberek haláláról hogyan beszélünk? Ki mit gondol a halállal kapcsolatos eufémizmusokról (magyarázzuk el a szó jelentését), pl. elment, elvesztettük, eltávozott? Miért próbálják sokan elkerülni, hogy kimondják, ha valaki meghalt?

Mit szoktunk mondani, ha tudjuk valakiről, hogy gyászol? Hogyan tudjuk kifejezni az együttérzésünket? A szavakon túl mi a teendőnk?